Առողջացման շրջանում օգտագործվում են հաստ աղու ռեգեներացիան ուժեղացնող միջոցներ: Դրանց պատկանում են բուսական յուղերը, ձկան յուղը, վինիլին (Շոստակովսկու բալզամ) 30-50 մլ հոգնայի տեսքով: Ցուցված է ուղիղ աղու և սիգմայաձև աղու ողողում պոլիգլյուկինով, որը բարձրացնում է էպիթելիոցիտների կայունությունը: Ողողումը անցկացնում են 5 օր 50մլ դոզայով 1 պրոցեդուրայի ընթացքում: Հաշվի առնելով դիզենտերիայի ընթացքի վրա ուղեկցող հիվանդությունների անբարենպաստ ազդեցությունը, անցկացնում են համապատասխան բուժում: Հելմինթային ինֆեկցիայի հայտնաբերման դեպքում իրականացնում են դեհելմինթիզացիա: Ստամոքս-աղիքային տրակտի խանգարված ֆունկցիաների կորրեկցիայի և կոմպենսացիայի համար օգտագործում են պոլիֆերմենտային պրեպարատներ (աբոմին, պանկրեատին, օրազա, պանզինորմ ֆորտե, պոլիզիմ, ֆեստալ, մեզիմ ֆորտե և այլն): Աղիքի մոտոր ֆունկցիաների արտահայտված խանգարումների դեպքում, հատկապես հիվանդության սուր շրջանում, ցուցված են սպազմոլիտիկ միջոցներ: Դրանցից էֆեկտիվ են համարվում մետացին, սպազմոլիտին, ինչպես նաև ատրոպինը և այլ պրեպարատներ, որոնք տալիս են ցավազրկող էֆեկտ: Իրենց նշանակությունը չեն կորցրել խոնավացնող, թաղանթապատող, հակասեպտիկ և ադսորբող միջոցները, այդ թվում նաև բուժիչ բույսերը և արմատապտուղները: